খতিয়ে দেখা হচ্ছে মেগা প্রকল্পের অগ্রগতি
পদ্মা সেতুসহ মেগা প্রকল্পগুলো দ্রুত শেষ করতে চায় সরকার। এ লক্ষ্যে বিশেষভাবে খতিয়ে দেখা হচ্ছে চলমান প্রকল্পগুলোর অগ্রগতি। প্রকল্পগুলো হচ্ছে- পদ্মা সেতু, রূপপুর পারমাণবিক বিদ্যুৎ কেন্দ্র, মেট্রোরেল, রামপাল বিদ্যুৎ কেন্দ্র, মাতারবাড়ী বিদ্যুৎ প্রকল্প, পায়রা গভীর সমুদ্রবন্দর, পদ্মা সেতুতে রেল সংযোগ এবং দোহাজারী-ঘুমধুম পর্যন্ত সিঙ্গেল লাইন ডুয়েল গেজ ট্র্যাক নির্মাণ প্রকল্প। আজ বুধবার অনুষ্ঠিত হচ্ছে ফাস্টট্র্যাক প্রজেক্ট মনিটরিং টাস্কফোর্সের সভা। প্রধানমন্ত্রীর কার্যালয়ে অনুষ্ঠেয় এ সভায় সভাপতিত্ব করবেন মুখ্য সমন্বয়ক (এসডিজি) জুয়েনা আজিজ। এ বৈঠকে পর্যালোচনা করে অগ্রগতি প্রতিবেদন চূড়ান্ত করা হবে। ১৯ জানুয়ারি প্রধানমন্ত্রী শেখ হাসিনার সভাপতিত্বে অনুষ্ঠিত হবে ফাস্টট্র্যাক প্রজেক্ট মনিটরিং কমিটির সভা। ওই সভায় প্রকল্পগুলোর অগ্রগতির সর্বশেষ অবস্থা তুলে ধরা হবে।







এ প্রসঙ্গে জানতে চাইলে অর্থনৈতিক সম্পর্ক বিভাগের (ইআরডি) সচিব মনোয়ার আহমেদ মঙ্গলবার যুগান্তরকে জানান, প্রধানমন্ত্রীর সভাপতিত্বে যে বৈঠকটি হবে, সেটিই হচ্ছে ফাস্টট্র্যাকের জন্য মূল মূল্যায়ন কমিটি। ওই কমিটিতে প্রতিবেদন উপস্থাপনের জন্য আজ বুধবার বৈঠকের আয়োজন করা হয়েছে। তিনি বলেন, অন্য যে কোনো সময়ের তুলনায় বর্তমানে মেগা প্রকল্পগুলোর ক্ষেত্রে তদারকি বেড়েছে। ফলে এসব প্রকল্পের গতি বেড়েছে। আশা করছি, এসব প্রকল্পের বাস্তবায়ন দ্রুতই হবে।




সোমবার সংশ্লিষ্টদের কাছে ইআরডি থেকে পাঠানো চিঠিতে বলা হয়েছে, বুধবার অনুষ্ঠেয় ফাস্টট্র্যাক টাস্কফোর্সের সভায় প্রধানত দুটি বিষয় নিয়ে আলোচনা হবে। একটি হচ্ছে ফাস্টট্র্যাক প্রকল্পগুলোর পটভূমি ও বাস্তবায়নবিষয়ক সাধারণ আলোচনা এবং অন্যটি হচ্ছে ১৯ জানুয়ারি প্রধানমন্ত্রীর সভাপতিত্বে অনুষ্ঠেয় ফাস্টট্র্যাক প্রজেক্ট মনিটরিং কমিটির পঞ্চম সভায় উপস্থাপনের জন্য তৈরি করা স্লাইড চূড়ান্তকরণ। সূত্র জানায়, মূল পদ্মা সেতুর কাজ বাকি রয়েছে মাত্র ১৭ শতাংশ। গত আগস্ট পর্যন্ত এ প্রকল্পের অগ্রগতি হয়েছে ৭৩ শতাংশ। তবে মূল সেতুর নির্মাণকাজ হয়েছে ৮৩ শতাংশ। এছাড়া রূপপুর পারমাণবিক বিদ্যুৎ কেন্দ্রের অগ্রগতি সাড়ে ১৮ শতাংশ, রামপাল বিদ্যুৎ কেন্দ্রর ৪১ দশমিক ২১ শতাংশ, মেট্রোরেল ৩৫ দশমিক ৩৪ শতাংশ, পায়রা গভীর সমুদ্রবন্দরের ৫৬ দশমিক ৬৪ শতাংশ, পদ্মা সেতুতে রেল সংযোগ প্রকল্পের ১৭ দশমিক ১৫ শতাংশ, মাতারবাড়ী বিদ্যুৎ প্রকল্পে ২৬ দশমিক ৭২ শতাংশ এবং দোহাজারী-ঘুমধুম পর্যন্ত রেল সংযোগ প্রকল্পের অগ্রগতি হয়েছে ২৯ শতাংশ। শুরু থেকে এখন পর্যন্ত প্রকল্পগুলোর অনুকূলে ব্যয় হয়েছে (ক্রমপুঞ্জিত ব্যয়) ৭৯ হাজার ৫৮৩ কোটি ৮৮ লাখ টাকা। এর মধ্যে সরকারের নিজস্ব তহবিল থেকে ৩৭ হাজার ২০৩ কোটি ৬৯ লাখ টাকা এবং বৈদেশিক ঋণ থেকে ৪২ হাজার ৩৮০ কোটি ১৯ লাখ টাকা ব্যয় হয়েছে। এর আগে তৈরি করা ফাস্টট্র্যাক প্রকল্পের অগ্রগতি প্রতিবেদনে উঠে এসেছে এ চিত্র।
পদ্মা বহুমুখী সেতু নির্মাণ : প্রকল্পটি বাস্তবায়নে ব্যয় হচ্ছে ৩০ হাজার ১৯৩ কোটি ৩৯ লাখ টাকা। আগস্ট পর্যন্ত ব্যয় হয়েছে ১৯ হাজার ৮৭৬ কোটি ৫৪ লাখ টাকা। প্রকল্পের নদীশাসন কাজ ৬২ শতাংশ শেষ হয়েছে। এছাড়া জাজিরা প্রান্তে অ্যাপ্রোচ রোড, মাওয়া প্রান্তে অ্যাপ্রোচ রোড এবং সার্ভিস এরিয়া-২ এর কাজ শেষ হয়েছে। ২০০৯ সালের জানুয়ারি থেকে ২০২০ সালের জুনের মধ্যে এটি বাস্তবায়নের কাজ চলছে।
রূপপুর পারমাণবিক বিদ্যুৎ কেন্দ্র : দেশের সবচেয়ে ব্যয়বহুল এ প্রকল্পটি বাস্তবায়নে ব্যয় হচ্ছে ১ লাখ ১৩ হাজার ৯২ কোটি ৯১ লাখ টাকা। এখন পর্যন্ত খরচ হয়েছে ২০ হাজার ৯২৪ কোটি ৮৯ টাকা।
রামপাল বিদ্যুৎ কেন্দ্র : ভারত ও বাংলাদেশের যৌথ অর্থায়ন ও সহযোগিয়তায় প্রকল্পটি বাস্তবায়নে ব্যয় হচ্ছে ১৬ হাজার কোটি টাকা। এখন পর্যন্ত এটি বাস্তবায়নে খরচ হয়েছে ৫ হাজার ৬৯৪ কোটি ৪৪ লাখ টাকা। ২০০৯ সালের জুলাই থেকে ২০২০ সালের জুনের মধ্যে এটি বাস্তবায়নের লক্ষ্য রয়েছে।
মেট্রোরেল : এ প্রকল্পটি বাস্তবায়নে মোট ব্যয় ধরা হয়েছে ২১ হাজার ৯৮৫ কাটি টাকা। আগস্ট পর্যন্ত খরচ হয়েছে ৭ হাজার ৭৬৯ কোটি ২৬ লাখ টাকা।
পায়রা গভীর সমুদ্রবন্দর : প্রকল্পটি বাস্তবায়নে ব্যয় হচ্ছে ৩ হাজার ৩৫০ কোটি টাকা। এর মধ্যে এখন পর্যন্ত খরচ হয়েছে ২০ কোটি টাকা। প্রকল্পটিকে ১৯টি কম্পোনেন্টে ভাগ করে বাস্তবায়ন করা হচ্ছে। ২০১৫ সালের জুলাই থেকে ২০২০ সালের জুনের মধ্যে এটি বাস্তবায়নের লক্ষ্য রয়েছে।
মাতারবাড়ী বিদ্যুৎ প্রকল্প : এটি বাস্তবায়নে ব্যয় হচ্ছে ৩৫ হাজার ৯৮৪ কোটি ৪৬ লাখ টাকা। এখন পর্যন্ত খরচ হয়েছে ৯ হাজার ৫২৮ কোটি ৪৬ লাখ টাকা।
পদ্মা সেতুতে রেল সংযোগ : প্রকল্পটি বাস্তবায়নে ব্যয় হচ্ছে ৩৯ হাজার ২৪৬ কোটি ৮০ লাখ টাকা। এর মধ্যে এখন পর্যন্ত খরচ হয়েছে ১১ হাজার ৭৫৮ কোটি ৮৩ লাখ টাকা।
দোহাজারী-রামু-কক্সবাজার এবং রামু-ঘুমধুম পর্যন্ত সিঙ্গেল লাইন ডুয়েল গেজ ট্র্যাক : প্রকল্পটি বাস্তবায়নে ব্যয় হচ্ছে ১৮ হাজার ৩৪ কোটি ৪৮ লাখ টাকা। এখন পর্যন্ত ব্যয় হয়েছে ৪ হাজার ১১ কোটি ৮১ লাখ টাকা।

পদ্মা সেতুসহ মেগা প্রকল্পগুলো দ্রুত শেষ করতে চায় সরকার। এ লক্ষ্যে বিশেষভাবে খতিয়ে দেখা হচ্ছে চলমান প্রকল্পগুলোর অগ্রগতি। প্রকল্পগুলো হচ্ছে- পদ্মা সেতু, রূপপুর পারমাণবিক বিদ্যুৎ কেন্দ্র, মেট্রোরেল, রামপাল বিদ্যুৎ কেন্দ্র, মাতারবাড়ী বিদ্যুৎ প্রকল্প, পায়রা গভীর সমুদ্রবন্দর, পদ্মা সেতুতে রেল সংযোগ এবং দোহাজারী-ঘুমধুম পর্যন্ত সিঙ্গেল লাইন ডুয়েল গেজ ট্র্যাক নির্মাণ প্রকল্প। আজ বুধবার অনুষ্ঠিত হচ্ছে ফাস্টট্র্যাক প্রজেক্ট মনিটরিং টাস্কফোর্সের সভা। প্রধানমন্ত্রীর কার্যালয়ে অনুষ্ঠেয় এ সভায় সভাপতিত্ব করবেন মুখ্য সমন্বয়ক (এসডিজি) জুয়েনা আজিজ। এ বৈঠকে পর্যালোচনা করে অগ্রগতি প্রতিবেদন চূড়ান্ত করা হবে। ১৯ জানুয়ারি প্রধানমন্ত্রী শেখ হাসিনার সভাপতিত্বে অনুষ্ঠিত হবে ফাস্টট্র্যাক প্রজেক্ট মনিটরিং কমিটির সভা। ওই সভায় প্রকল্পগুলোর অগ্রগতির সর্বশেষ অবস্থা তুলে ধরা হবে।